સોનિયા ગાંધી સૌથી લાંબા સમય સુધી કોંગ્રેસના અધ્યક્ષ રહ્યા છે. રાહુલ ગાંધીને 16 ડિસેમ્બરના રોજ કોંગ્રેસ પાર્ટીની કમાન સોંપવામાં આવશે, એ પહેલાં જ શુક્રવારે સોનિયા ગાંધીએ રિટાયરમેન્ટની જાહેરાત કરી દીધી છે, આ સાથે જ તેમણે સક્રિય રાજકારણમાંથી પણ સંન્યાસ લેવાના સંકેત આપી દીધા છે. શિયાળુ સંસદ સત્ર પહેલાં મીડિયા સાથે વાત કરતાં સોનિયા ગાંધીએ કહ્યું કે, હવે હું નિવૃત્ત થઇ રહી છું, શનિવારથી રાહુલ ગાંધી કોંગ્રેસની કમાન સંભાળશે. સોનિયા ગાંધી કોંગ્રેસ પાર્લિયામેન્ટ્રી પાર્ટીના પણ નેતા છે, જેમાં સંસદના બંને સદનના સભ્યો હોય છે. કહેવાઇ રહ્યું છે કે, સોનિયા ગાંધી સીપીપીની કમાન પણ રાહુલના હાથમાં સોંપશે. ઉલ્લેખનીય છે કે, સોનિયા ગાંધી જ્યારે પાર્ટીના અધ્યક્ષા બન્યા ત્યારે આ પદનું ગઠન કરવામાં આવ્યું હતું. સંસદના બંને સદનોમાં પાર્ટીનું નેતૃત્વ કરતા નેતા સીપીપીના ચેરપર્સનને રિપોર્ટ કરે છે.